SKRIFTLIG FORESPØRGSEL E-2304/02

af Erik Meijer (GUE/NGL) til Kommissionen

(25. juli 2002)

Om: Bekæmpelse af forekomsten af kræftfremkaldende acrylamid i pommes frites, chips og andre fødevarer, der bliver opvarmet ved stegning eller ristning

1. Har Kommissionen kendskab til, at den svenske undersøgelse af forekomst af acrylamid i kulhydratholdige fødevarer, der tilberedes ved høje temperaturer, som f.eks. pommes frites og chips, i

mellemtiden er blevet bekræftet af forskere i andre lande, som f.eks. Keuringsdienst van Waren (KvW) i Nederlandene, og at et panel af eksperter fra Verdenssundhedsorganisationen (WHO) i Genève har givet udtryk for bekymring desangående?

2. Mener Kommissionen, at formodningen fra KvW og Rigsinstituttet for Folkesundhed og Miljø (RIVM) i Nederlandene er korrekt, at mennesker hver dag indtager i gennemsnit 27 mikrogram acrylamid, hvoraf 80 % indtages via pommes frites (navnlig dybfrosne pommes frites) og chips, og at dette for de 16 millioner nederlændinge kan betyde, at 110 personer hvert år dør af kræft, herunder navnlig børn, der konsumerer mange af disse produkter, hvilket for EU's indbyggere som helhed ved lignende spisevaner vil resultere i ca. 2 550 dødsfald om året?

3. Det er en kendsgerning, at acrylamid ikke findes i kogt føde, men kun i stegt, ristet eller bagt føde, og at der er stor forskel på, i hvilket omfang det forekommer i disse på den måde opvarmede produkter. Er det efter Deres opfattelse på denne baggrund muligt at træffe foranstaltninger, der påvirker produktionsprocessen på en sådan måde, at forekomst af acrylamid i fødevarer begrænses mest muligt, idet man kan lære af den måde, hvorpå det allerede nu lykkes nogle fabrikanter i højere grad end andre at undgå forekomsten af acrylamid?

4. Agter De under foregribelse af den i Deres svar på spørgsmål E-1350/02(1) og E-1404/02(2) nævnte yderligere undersøgelse af omfanget af kræftfremkaldende virkninger ved acrylamid hurtigst muligt i forbindelse med den europæiske fødevaresikkerhed at udarbejde nærmere bestemmelser, som producenter til opvarmede fødevarer skal opfylde for at kunne markedsføre deres produkter uden risiko for den offentlige sundhed?

(1) Se side 47.

(2) EFT C 277 E af 14.11.2002, s. 201.

Svar afgivet på Kommissionens vegne af David Byrne

(30. september 2002)

Kommissionen har fuldt ud kendskab til den seneste videnskabelige udvikling vedrørende acrylamid i levnedsmidler. Kommissionen har tæt kontakt til relevante parter og arbejder på at fastslå, hvorledes man kan nedsætte niveauet mest muligt. Dette er en følge af det råd, Den Videnskabelige Komité for Levnedsmidler gav i sin udtalelse af 3. juli 2002. I den videnskabelige udtalelse skitserer man også de områder, hvor der er brug for flere undersøgelser, ligesom man tilslutter sig henstillingerne fra mødet i Verdenssundhedsorganisationen/FN's Levnedsmiddel- og Landbrugsorganisation (WHO/FAO), som blev holdt i Genève i slutningen af juni 2002. Der arbejdes på en opfølgning af disse aspekter.

Det er vigtigt at konstatere, at dannelsen af acrylamid i levnedsmidler først for nylig er blevet rykket i forgrunden. Dette er et resultat af ny analyseteknologi, der kan hjælpe os til en bedre forståelse af, hvorledes traditionelle måder at lave mad på påvirker de fødevarer, vi spiser. Det er klart, at der er brug for flere undersøgelser, før vi kan få en bedre forståelse af omfanget af den risiko, vi er udsat for. Hvad angår de eventuelle følger med hensyn til kræft, har nogle organisationer gjort forskellige forsøg på at sætte tal herpå. Den Videnskabelige Komité for Levnedsmidler konkluderede dog, at der ikke foreligger tilstrækkeligt mange oplysninger, og at det ikke er muligt med en nøjagtig vurdering af det sandsynlige antal kræfttilfælde.

Ikke desto mindre er det vigtigt, at niveauet for acrylamid i levnedsmidler nedsættes med det samme. Kommissionen planlægger en koordinering af EU's aktiviteter. Målet er, at man sikrer, at arbejdsopgaverne supplerer hinanden, og at der sker fremskridt så hurtigt som muligt. Et møde mellem medlemsstaterne og eksterne organisationer, herunder erhvervslivet og forbrugerorganisationer, er planlagt til den 15.-16. oktober 2002. Som forberedelse hertil hører Kommissionen i øjeblikket aktørerne. Et vigtigt mål for mødet på

kort sigt vil være at drøfte muligheden af at udarbejde en vejledning for god praksis for forebyggelse af et højt niveau af acrylamid i fødevarer. Når der er opnået tilstrækkelig stor videnskabelig forståelse for problemet, vil det være muligt at overveje, om der skal fastsættes grænser for acrylamid i fødevarer. Kommissionen overvejer en eventuel støtte til de fastlagte forskningsmål på lang sigt i Kommissionens sjette rammeprogram for forskning og teknologisk udvikling. Behovet for fastsættelse af grænser vil løbende blive taget op til nyvurdering i lyset af den nyeste videnskabelig dokumentation.